Steven Soderbergh  Steven Andrew Soderbergh (født 14. januar 1963) er en amerikansk filminstruktør.   Allerede med sin første film, "Sex, løgn og video" vandt han Den Gyldne Palme for bedste film på filmfestivalen i Cannes. På det tidspunkt var han den yngste vinder af denne pris. Hans næste film blev dog ikke nær så succesrig som debuten. Det var faktisk først i 1998 med filmen "Out of Sight" at han igen fik succes. År 2000 vil dog blive husket som hans bedste år hidtil, da han fik en Oscar for bedste instruktør for "Traffic" og samtidigt var nomineret for "Erin Brockovich". Siden da har han lavet film som "Ocean's Eleven", "Solaris" og "Ocean's Twelve". Samtidigt har han produceret en lang række film gennem det produktionsselskab han ejer sammen med George Clooney. Det drejer sig om film som f.eks. "Far from Heaven", "Insomnia" og "Confessions of a Dangerous Mind".